
Δοξάζω τόν Τριαδικό Θεό μας, τόν Πατέρα, τόν Υἱό καί τό  Ἅγιον Πνεῦμα, γι’ αὐτή τήν σημερινή σπουδαία μέρα γιά τήν Ἐκκλησία μας στήν Τανζανία.
Δοξάζω καί εὐχαριστῶ τόν Ἱδρυτή καί Ἀρχηγό καί Κυβερνήτη τῆς Ἐκκλησίας μας τόν Κύριο μας  Ἰησοῦ Χριστοῦ, γιά τήν καθοδήγηση τοῦ σκάφους Ἀλεξανδρινῆς Ἐκκλησίας, τῆς Ὀρθοδόξου Ἐκκλησίας τῆς Ἀφρικῆς καί τῆς Τοπικῆς Ἐκκλησίας τῆς Μπουκόμπας καί Δυτικῆς Τανζανίας.
Εὐχαριστῶ «τό Πνεῦμα Ἅγιον, τό Κύριον, τό Ζωοποιόν», πού μέ τήν πνοή Του φουσκώνει τά πανιά τῆς Ἐκκλησίας μας,  τῆς Ἐπισκοπῆς Μπουκόμπας καί Δυτικῆς Ταν ζανίας, πού ταξιδεύει ἐδῶ καί 2000 χρόνια μέσα στό πέλαγος τοῦ κόσμου τούτου.
Εὐχαριστῶ τό διάδοχο τοῦ Ἀποστόλου καί Εὐαγγελιστοῦ Μάρκου, τόν ἱακοστρόφο τοῦ Πατριαρχείου τῆς Ἀφρικῆς, τόν Πατριάρχη μας Θεόδωρο τό Β΄, γιά τό ἄγρυπνο ἐνδιαφέρον του γιά τήν Ἐκκλησία μας, γιά τήν Ἐπισκοπή μας καί γιά τόν ἔσχατον τῶν Ἐπισκόπων ἐμέ τόν ἀνάξιον Ἐπίσκοπο Μουκόμπας καί Δυτικῆς Τανζανίας. 
Θέλω νά εὐχαριστήσω τούς προκατόχους μου τό σημερινό Ἀρχιεπίσκοπο Ἀλβανίας Ἀναστάσιο. Τόν πρῶτο Ἐπίσκοπο Πορφύριο, τόν Ἅγιο Ἐπίσκοπο Ἰωνᾶ καί τούς ταπεινό καί γλυκό Ἐπίσκοπο Ἱερώνυμο.
Τούς εὐχαριστῶ γιά τούς κόπους, τούς ἀγῶνες, τίς ἀγωνίες, τά δάκρυα γιά τήν διαποίμνανση τῆς Ἐπισκοπῆς αὐτῆς. Ἐγώ μπῆκα στό δικό τούς κόπο.
Θέλω νά εὐχαριστήσω τούς συνοδούς στή σημερινή χαρά μου. Μητροπολίτη Καμπάλας Ἱερώνυμο, τόν καλό μου γείτονα Ἀρούσας Ἀγαθόνικο, τό καλό Ἐπίσκοπο  Τζίντζας Σίλβεστρο καί τόν καλό φίλο μου ἀπό τήν Ἀθήνα Ἐπίσκοπο Γκούλου Νεκτάριο.
***
Εὐχαριστῶ τήν νύμφη μου Ἐπισκοπή Μπουκόμπας καί Δυτικῆς Τανζανίας πού μέ ἀγάπησε καί μέ θέλει δικό της. 
Σήμερα γάμος γίνεται τοῦ Ἐπισκόπου μέ τή Νύμφη Ἐπισκοπή. 
Νύμφη μου Ἐπισκοπή μου ἀγαπημένη μου σέ ἤξερα, σέ ἀγάπησα καί τώρα θά εἴμαστε γιά πάντα μαζί.
Ὁ νυμφαγωγός Χριστός καί ὁ προξενητής Πατριάρχης μέ πάνδρεψε μέ σένα. 	Σήμερα πατροθεσία καί υἱοθεσία γίνεται. Γίνομαι πατέρας σας καί γίνεθε παιδιά μου.
 Παιδιά μου ἀγαπημένα σᾶς γνώρισα, σᾶς ἀγάπησα καί ἀπό σήμερα γιά πάντα μαζί.
Παιδιά μου πνευματικά,  ὁ Πατέρας μας Θεός ἔκανε πράξη τήν υἱοθεσία σας σέ μένα. 
Σήμερα μέ ἐπέλεξε ὁ Ἕνας Θεός Πατέρας, πατέρα πνευματικό στή γῆ γιά σᾶς.
***
Σήμερα γίνεται ἡ ἐνθρόνιση μου στόν Ἐπισκοπικό θρόνο τῆς Μπουκόμπας καί Δυτικῆς Τανζανίας.  
Θέλω νά ἐνθρονισθῶ στίς καρδιές σας. Θέλω νά ἐνθρονισθεῖτε στήν καρδιά μου. Ἡ καρδιά σας νά κτυπᾶ γιά τόν Χριστό μας, τήν Ἐκκλησία μας, τούς ἀνθρώπους τῆς οίκογένειας σας, γιά τόν Ἐπίσκοπο σας. 
Ἡ καρδιά μου νά κτυπᾶ γιά τό Χριστό μας, τήν Ἐκκλησία μας, τούς συγγενεῖς μου, γιά τήν Ἐπισκοπή μου γιά σᾶς.
***
Ἀπό σήμερα μέ τή χάρη τοῦ Θεοῦ θά εἶμαι πατέρας σας, ἀδελφός σας, φίλος σας καί γιατρός σας. 
Ναί, ἀποδέχομαι αὐτή τήν ἀποστολή, πού μοῦ ἀναθέτει ὁ Χριστός. 
Μόνο μέ τρεῖς προϋποθέσεις:
1. Ὅτι ὁ Κύριος μας θά εἶναι μαζί μου καί ἀντί ἐμοῦ. Ἐκεῖνος εἶναι ὁ Ἀρχιποιμένας τῆς Ἐκκλησίας. Δέν θέλω νά ζῶ ἐγώ. Θέλω νά ζεῖ ἀντί γιά μένα ὁ Χριστός. Ἐκεῖνος νά ἐνεργεῖ, Ἐκεῖνος νά ποιμαίνει, Ἐκεῖνος νά διδάσκει, Ἐκεῖνος νά Ἱερουργεῖ.
Ἐγώ θά τόν δείχνω. Ἐκεῖνος εἶναι ὁ Θεάνθρωπος Σωτῆρας μας. 
Ἐγώ θά τόν διακονῶ, θά ἀνοίγω τό δρόμο στίς καρδιές τῶν ἀνθρώπων γιά νά περνᾶ.
Ἐγώ θά εἶμαι τό γαϊδουράκι του γιά κάθετε ἐπάνω μου καί θά τόν πηγαίνω σ’ὅλους τούς τόπους, πού ὑπάρχουν ἄνθρωποι.
Θέλω Ἐκεῖνος, ὁ ἀγαπημένος Κύριος μου, ὁ γλυκύς Ἰησοῦς μου, ὁ Σωτῆρας μου Χριστός μου,  ὁ Ἕνας, ἡ Ἀρχή καί τό Τέλος, τό Ἄλφα καί τό Ὡμέγα.  Ὁ Θεός μου, ὁ Δημιουργός μου, ἡ ζωή μου, ἡ ἀγάπη μου, τό φῶς μου, νά μέ φωτίζει, νά μέ καθοδηγεῖ, νά μέ εὐλογεῖ.
Θέλω ἡ Μητέρα μας Παναγία νά μέ ἔχει πάντα στήν ἀγκαλιά της. Καί νά γλυκαίνει τή πικραμένη ζωή μου.
Θέλω ὁ Ἅγιος μου Ἰωάννης Χρυσόστομος νά μέ στηρίζει. Ὁ Ἅγιος Νεκτάριος νά τακτοποιεῖ ὅλα τά προβλήματα καί ἐκεῖνος νά τά λύνει. Ὁ Ἅγιος Κοσμᾶς ὁ Αἰτωλός νά μέ καθοδηγεῖ. Ὁ Ἅγιος Σιλουανός νά μέ φωτίζει. Ὁ Ἅγιος Νικόλαος νά ἡρεμεῖ τήν φουρτούνα τῆς καρδιᾶς μου. Ὁ Ἅγιος Δημήτριος νά μέ δυναμώνει.
2. Ἀποδέχομαι τήν ἀποστολή νά εἶμαι κοντά σας, ἐφ’ὅσον εἶσθε νά εἶσθε ἐσεῖς κοντά μου. 
Ἐάν θέλετε νά εἶσθε καί σεῖς μαζί μου καί νά εἶμαι καί ἐγώ μαζί σας, θέλω νά μέ ἀγαπᾶτε. Θέλω νά προσεύχεθε γιά μένα. Θέλω νά μέ ἀκοῦτε. Θέλω νά σέβεσθε τήν ἀρχιερωσύνη πού ἔχω. Θέλω νά μή μέ κατηγορᾶτε. Θέλω, ὅ,τι ἔχετε μέσα στήν καρδιά σας νά μοῦ τό λέτε σέ μένα καί ὄχι σέ ἄλλους. 
Συμφωνεῖτε;
Θέλω νά εἶσθε ἀγαπημένοι καί ἑνωμένοι μεταξύ σας. 
Συμφωνεῖτε;
Θέλω νά συμμετέχετε στή Θεία Λειτουργία καί νά ζεῖτε τόν παράδεισο ἐδῶ κάτω στή γῆ, στό ναό.
Συμφωνεῖτε;
Θέλω νά προσεύχεσθε καί νά λέτε τήν ἀδιἀλειπτη προσευχή «Κύριε Ἰησοῦ Χριστέ ἐλέησον με».
Συμφωνεῖτε;
Θέλω νά διαβάζετε τήν Ἁγία Γραφή κάθε μέρα.
Συμφωνεῖτε;
Θέλω νά προοδεύετε στήν ἀρετή.
Συμφωνεῖτε;
Θέλω νά ἀγωνίζεσθε κατά τῆς ἁμαρτίας καί κυρίως κατά τῆς πλάνης καί τῆς αἵρεσης. 
Συμφωνεῖτε;
Θέλω νά ἀγωνίζεσθε κατά τῆς φιλοδοξίας, τῆς φιλαργυρίας καί φιληδονίας.
Συμφωνεῖτε;
Θέλω νά μετανοεῖτε καί νά ἐξομολογεῖσθε, στούς πνευματικούς. Μή κοινωνᾶτε ἐάν ἔχετε πέσει σέ μεγάλες ἀμαρτίες.
Συμφωνεῖτε;
Θέλω νά εἶσθε ἐλεήμονες καί νά ἐλεεῖτε αὐτούς πού ἔχουν ἀνάγκη.
Συμφωνεῖτε;
Θέλω τά ζευγάρια ἄνδρες καί γυναῖκες, νά εἶσθε ἀγαπημένοι καί νά ἔχετε χριστιανικές οἰκογένειες.
Συμφωνεῖτε;
3. Ἀποδέχομαι τήν ἀποστολή νά εἶμαι ὁ ποιμένας σας, ἐφ’ὅσον θά συνεργάζεσθε μαζί μου ἐσεῖς οἱ Ἱερεῖς,  οἱ Κατηχητές καί οἱ Ἐπιτροπές τῶν Ἐνοριῶν.
Μαζί θέλω νά μέ βοηθήσετε κάθε Ἐνορία νά ἔχει τόν Ἱερέα της, τό Ναό της, τό σπίτι τοῦ Ἱερέως, τό σχολεῖο, τό ἱατρεῖο. 
Συμφωνεῖτε;
Θέλω ἅγιοι ἱερεῖς νά μέ ἀγαπᾶτε, νά προσεύχεσθε γιά μένα. Νά ἀκοῦτε αὐτά πού θά σᾶς λέω καί θά σᾶς  καθοδηγῶ. 
Συμφωνεῖτε;
Προσέξτε! Νά ἀγαπᾶτε τούς χριστιανούς, καί προπάντων τά παιδιά καί τούς νέους. Νά τούς λειτουργᾶτε, νά τούς καθοδηγεῖτε στή σωτηρία καί τήν μετάνοια καί  νά τούς διδάσκετε. 
Συμφωνεῖτε;
Προσέξτε! Μη κατηγορήσετε ποτέ τόν Ἐπίσκοπο, τούς συνεφημερίους σας, τούς χριστιανούς σας. 
Συμφωνεῖτε;
Νά εἶσθε μεταξύ σας ἀγαπημένοι καί ἐνωμένοι, νά ἔχετε καλές ἱερατικές οἰκογένειες.
Συμφωνεῖτε;
Θέλω νά μέ  βοηθήσετε, μέ τήν Ἱεραποστολή, νά γεμίσει ἡ Ἐκκλησία μας ἀπό Τανζανούς. Ὅλοι νά εἴμαστε μία ποίμνη μέ ἕνα ποιμένα. 
Συμφωνεῖτε;
***
Θέλω ἡ Ἐπισκοπή μας νά εἶναι μιά ζωγραφιά τοῦ παραδείσου.
Συμφωνεῖτε;
Θέλω ἡ Ἐπισκοπή μας νά εἶναι ὁ προθάλαμος τοῦ παραδείσου. 
Συμφωνεῖτε;
Θέλω ἡ Ἐπισκοπή μας νά εἶναι τό πλοῖο, πού θά μεταφέρει τούς χριστιανούς ἀπό τή γῆ στόν οὐρανό. Ἀπό τή ζωή αὐτή στήν βασιλεία τοῦ Θεοῦ.
Συμφωνεῖτε;
Θέλω ὅλοι νά σωθοῦμε.
Συμφωνεῖτε;
Θέλω ὅλοι μαζί νά εἴμαστε ἐδῶ μέσα στήν Ἐκκλησία ἀγαπημένοι καί ἐνωμένοι.
Συμφωνεῖτε;
Θέλω ὅλοι νά κερδίσουμε τή Βασιλεία τῶν Οὐρανῶν.
Συμφωνεῖτε;
Συμφωνεῖτε νά εἶμαι δικό σας;
Συμφωνεῖτε νά εἶσθε δικοί μου;
Σᾶς εὐχαριστῶ.  Σᾶς εὐγνωμονῶ. Ζήτω ἡ Ὀρθοδοξία. Ζήτω ὁ Πατριάρχης μας καί τό Πατριαρχεῖο μας. Ζήτω ἡ Τανζανία. Ζήτω ἡ Μπουκόμπα καί ἡ Δυτική Τανζανία. 
Δόξα στόν Πατέρα, δόξα στόν Υἱό, δόξα  καί στό Ἅγιο Πνεῦμα τήν μία θεότητα καί βασιλεία, ἧς ἡ τιμή καί ἡ προσκύνησις στούς ἀπέραντους αἰῶνες τῶν αἰώνων. Ἀμήν. 
   






